ክታብ - መዐደዩት - ሕልም ጥዑም እንዴ ልትሐለሞ

ሕልም ጥዑም እንዴ ልትሐለሞ

ግርማይ ወልዴ ገርጊስ መብራህቱ ዮሴፍ

“ ምን ኖዕ ኦራል ላተ ዐረበየት ዐስከርየት ዐስር በርሚል እግል ትጽበጥ ለትቀድር ንኢሽ ፍንጣስ ራፍዐት ምንመ ዐለት፡ እብ እንክር ድማነ፡ ድገለበ፡ እብ ቀደመ ወግራሀ ለትፈናተ ዐፍሽ እግል ትጽዐን ዲበ ልትቀደር ዐለ። አካን ሰበት ዐለት ዲበ እግለ አባይ ለቀብረዩ፡ ቅስም ሀንደሰት ጀብሀት ሸዕብየት ለአፍገርዉ አልቃም ምስለ ፍንጣስ እንዴ ጸገዕነ ከወናሁ። ለኦራል እት ረአስለ ምን በንዚን ለትመልአ በራሚል ምን መስሬዕ ወለዐል ለእንገብእ እግል ሐርብ ለትዳሌነ፡ ጥለግ ወቀነብል ለተዐንደቅነ ምሔርበት ራፍዐት ዐለት። ለኦራል ዐደድ ለእግሉ ራፍዐት ዐለት እት ወሬሕ እግል ቲጊስ ለትዳሌት ሮኬት ትመስል ዐለት።

እሊ እብ ዕን መንገፎ እግል ልግበእ ለይዐለት እግሉ፡ እብ ዕን ዐስከርየት ላተ ላዝም እግል ልግበእ ለዐለት እግሉ ምን ዋጅብ በረ ላቱ ውዳይ ዐለ። አስፍ ከልቀ ዲብዬ መስለኒ፡ እግለ እብ እንክር ድገለብዬ ግሱይ ለዐለ ሜርሓይ ፈሲለትነ- ወድ ጸሃዬ፡ “እሊ አላቃም ዮም እግል ለአድሕነና ቱ ገብእ?” እቤሉ አሰፍዬ እግል ኢልትአመር ስሕቅ እት እወዴ።

“ለህሌት ኖስነ ሕበር እንርእየ” እንዴ ቤሌኒ ትዕብ ክምሰል ዐለ ለተሽር ስጋዱ እት ፍንጌ ክልኦት እግሩ እንዴ ወደዩ ከነዕ እብ ስካብ ወደ።

ፉኣድ ሳልም እግል ልትሃጌ እንዴ ንትጸበር። ሓለት ንዳል ወምስሉ ለናደለው መልህያሙ ትረአዉ መስለኒ፡ ገጹ እንዴ አስረ ወዕንታቱ እንዴ ጨቅመ አስክለ ሓድስ ለጀረ ዲቡ ቅብለት ምፍጋር ጸሓይ ሳሕል እብ ዝክርያቱ ሄረረ።

ፉኣድ ሳልም ዐብደለ ወድ 13 ሰነት ዲብ እንቱ እት ሰነት 1978፡ እት መደት እንስሓብ እት ጀብሀት ሸዕብየት ናደለ። ዕምር ክምሰል ወሰከ ኦፔሬተር እግል ልግበእ፡ ዲብ ብርጌድ 44፡ ሳልሳይት ስርየት፡ ካልኣይት ከቲበት እንዴ ትየመመ ዲብ ቅብለት ምፍጋር ጸሓይ ሳሕል እት ዐነክል እብራሂም፡ አዝረቀር ወተከል ንዳሉ አተላለ።

ጀብሀት ሸዕብየት እት ሰነት 1984 ውቃው እዝ እግል ትደውሽሽ ክምሰል ሰተተት፡ ካልኣይት ከቲበት ምሴት ቀዳሚት ቀደምለ ህጁም ዲብ ሕግስ አሮብ ልለትበሀል ደብር ዐቢ እንዴ ትጸግዐት እግል ትትመዬ አማውር ተሀየበየ።

ሐከሽ እንዴ ኢትወዴ ወኢትትርኤ እት ጽልመት እተ ደብር ሐቆለ ትመዬት። ዲብ ፈሳይል እንዴ ትካፈለት እተ ዐባዪ አብዓት ተሐብዐት። አስክ ናይ መትበጋስ አማውር ልትሀየበ ክርን ኢኮን እግል ሽንመ ልግበእ ሐረከት እጅዝት እግለ ይዐለት። ፉኣድ ወጸሩ እብ ሰበብ ሽን እት መሳድድ ሰበት ዐለው። “ያጅማዐ፡ ቀደም ሞት ምትነ። ሚ ንውዴ?” እት ልብሎ ለሐሸካሽኮ ዐለው። እት መሳድድ አምዕል አክል ሰነት ክምሰል ትገብእ እትከ እሙር ቱ።

ለህጁም እብ ሰበብ ሀሩር ናይለ ምድር እት ባካት ሳዐት አርበዕ ሐቆ አዝህር እግል ልግበእ ስቱት ዐለ። ምናተ፡ ጠቢዐት ምስለ ህጁም ሕርየት እግል ልውደው ዕንዱቃም ለዐለው ምሔርበት ለአትጋሜት እት ትመስል፡ እት ባካት ሳዐት ሐቴ ናይ አድሐ እብ አመተ ኢትአመረት ለጀብሀት እብ ተማመ እብ ጊም ትገልበበት። ለጊም እምበል ክርዐት ምን አባይ ጥያራት እግል ኢልከፈ እግል ጅኑድ ሳትር መንገፎ ገብአ እግሎም።

ክሎም ኦፔሬተራት ሬድዮ ሀለው እንዴ ኢደብኦ፡ እብ አርበዕ ለእንክር እት ክል ርቦዕ ሳዐት እግል ልትራከቦ አማውር ህዩቦም ሰበት ዐለ፡ “ሚ ሀለ? ህሌት አለቡ። ግረ እለ ንትራከብ” ወለመስሉ እት ልብሎ ዐለው እት ኢኮን ብዕድ ከበር ይዐለ እግሎም። እት ክእነ ሓለት እት ሕነ፡ “ናይ ሕበር ርሳለት ሰበት ህሌት እግልኩም ክልኩም እብ ሸፋግ ረዋዲኩም ፍትሖ” ለልብል እብ ኮድ ለተአሰረ መምሬሕ ተሀየበዮም። ለናይ ምስጢር ኮዳት ክምሰል ፈተሐው። “የለ ክልከ እት ቀደምከ ለሀለ አባይ ህጀም” ለልብል አማውር ተሀየበ። ከቲበት 22፡ ናይ ሳልሳይት ስርየት ብርጌድ 44 ምነ ውዕለት ዲቡ ለዐለት ማሳድድ ለባልሐ ብሸራት ረክበት።

አንፋር ናይለ ከቲበት፡ “አሰናይ እግልነ” እት ልብሉ እግለ ህሙል ለዐለ ዴሽ እስትዕማር እግል ልህጀሞ አንበተው። እት ሐቴ ዶል እተ ጀብሀት እብ ተማመ መዳፌዕ፡ ቀነብል ወጥለግ እት ሕድ ተበብ ወደ።

ዴሽ አባይ ለህጁም ክሉ ረሱ ጽቡሩ ሰበት ይዐለ፡ እንዴ ኢፈጥን እብ ሰከይ አርሓቱ አርአ። አባይ እት ለሀርብ ወምሔርበት እንዴ ልትካሮፉ አምሱይ ምድር እምሀሚሜ በጽሐው። ዲብ አውጌት ወጋድሞታት ክራይ ሐርብ ክቡድ ሐቆለ ገብአ፡ ዴሽነ ዲብ ማርሰ-ተክላይ ክማም ገብአ። ዎሮት ምነ እግለ አባይ ለሐድገዩ አስልሐት ወለትፈናተ ነበሪት ለአቀምቶ ለዐለው ምሔርበት ገዳይም “አሰናይ አባይነ ክምሰልነ ሓግል ኢገብአ። አባይነ ድቡር ምን ገብእ ላሊ ወአምዕምል እምበል ዕርፍ ስፍሩያም ዲብ ሕነ እንዴ ንንትሓረብ ዐልነ አዜ ሚ ወበልዐነ?” ቤለ እንዴ ለሀርጅ።

አንፋር ክቲበት 22 ሸማል በሐር እንዴ ልትነሽዖ፡ መዐለባት አባይ እንዴ በልዖ፡

ገሌ በሐር ለኢልአምሮ አንፋር ናይለ ኬቲበት ሳቡን እንዴ ነስአው ማይ በሐር ሰበት ተሐጸበው እበ ለሳደፈዮም መሻክል እንዴ ልትደአሎ፡ ሰሮም ገሌ እት ለሐምስ ወአባይ እብ በዋቢር በሐር ዴሽ እግል ኢልአምጽእ እት ለዐቅቦ፡ እግል መደት ወሬሕ እት ግንራሪብ በሐር ዐስከረው ለዘት በሐር ወዕርፍ ህዬ አትዳወረው።

ውቃው እዝ እንዴ ትደውሸሸ አባይ ሻፍፍ ዲቡ ለዐለ ድገለባይ እንክር ጀበሀት ነቅፈ እት ብቆት ክምሰል ትከረ፡ቅያደት ዴሽ አቶብየ በሀጀት ሰበት ጸብጠቶም፡ እብ ኣላት ክቡድ እንዴ ትነፍዐው ምን ለዋው በሐር አስክ “ግራት” ለልትብሀል ምድር አልቃም ዘርአው ዲቡ።

ጀብሀት ሸዕብየት እት ቅብለት ምፍጋር ጸሓይ ለአንበተቱ ህጁም አተላሌቱ። ሐርብ ድቁብ ገብአ። ከቲበት 22፡ ምስል ክሉ ለብዕድ ቅዋት እብ ጋድሞታት እንዴ ትበገሰት ማርሰ ቁበዕ ሀጅመት። ዲብ እሊ ሐርብ እሊ ክልኦት አንፋር ናይለ ከቲበት እብ ለቀም ሰበት ትጀርሐው ዲበ ምን አባይ ለትሰለበት ኦራል እንዴ ጸዐነቶም ምን አልቃኣም እንዴ ትትሓፈዝ ምስለ እንዴ ትከለለየ ልሄርር ለዐለ መከናይዝድ(ስልሐት ክቡድ) ተአሳድር አጽበሐት። እለ ከቲበት እት ገበየ ለትፈንጠረ ዓጭሞታት አዳም ወእንሰ፡ ልባስ ሰብ፡ አንስ ወአጀኒት ፍንጡር ዲብ እንቱ ጸንሐዮም። ሸዐብ ላጼሕ አልቃም አባይ አረይ ክምሰል ወደዩ አተበተው። እግል ገናይዝ ናይለ ምን አባይ እግል ለሐሩሩ ናድሎ ለዐለው ገቢል እንዴ ገንሖ መረ ተአሰፈው። መርባቱ እግል ለአቅስኖ እንዴ ነዉ ህዬ ሐልፈዉ።

ከቲበት 22፡ እት ሄራር እንዴ ህሌት እት ድገገለባይ እንክር ጀብሀት ነቅፈ እት ባካት “ሸመር-አድግ” ሐርብ ድቁብ ገብእ ዐለ። ለከቲበት ወእብ ዐቢሁ ህዬ ቅዋት አስልሐት ክቡድ እብ አሳስለ ትሰመዕ ለዐለት ክርን እግል ልሄሮ አማውር ተሀየበዮም። ለሄራር ሻፍግ ወላዝም እግል ልግበእ ለዐለት እግሉ ቱ። ለሄራር እት ቀበት ካቤት ጸሓይ እብ ሰዐይ ወሃፈቶት ገብእ ዐለ። ዴሽነ አባይ እብ ክሻፈት ምን ረዪም እግል ልርአዩ ላዝምቱ። ምን አስመረ ጥያራት ርድአ ሰበት ትበሀለየ እት ናይ በልሸም ወቅት ተነካር ገብአየ። ምን ሳዐት ዐስር እንዴ አንበተየ እንዴ ለአትቃብለ አምዕል እብ ግዲደ እንዴ ለክፈ ወዐለየ።

ዲበ ሳትር ለአለቡ ጋድም በራር ቀናብል ክላስተር(ጅሌል) ክምሰል ዕራይ ትካረ። ክትርለ ዘልም ለዐለ ቀናብል መክሉቅ እግል ልትረፍ ቱ ኢትብል። ምናተ፡ ምን ዴሽ ሸዕቢ ሚንጥዓት ልትለከፍ ዲበን ሰበት ዐለ ለጥያራት ሀደፈን እግል ልዝበጠ ኢቀድረየ። ደዐ እማት ገብእ ትቀበለት ደለ እለ ለክፈየ ማይ ገብአት። ለልትለከፍ ዲበን ለዐለ ሃውናት ዴሽነ ሀደፉ እንዴ ዘብጠ ሐቴ

ጥያረት ነደት ወሰዋገ እብ መዘለት እንዴ ትከረ ትጸብጠ። ካፕቴን ባዛብህ ጴጥሮስ ዴሽነ ጸብጠዩ።

ከቲበት 22፡ መጦርለ መጀርሒን ራፍዐት ለዐለት ኦራል ቅዋት ክቡድ አስልሐት እንዴ ትሄርር አብድርባቡ ለልትበህል ሰቦት እንዴ ትሻግግ፡ እት ሐቴ አካን ቅዋት ሀንደሰት ጀብሀት ሸዕብየት ለአፍገረዉ አልቃም ክዉን ዲብ እንቱ ጸንሐየ። ምስለ ቀነብል ክልኦት ዔቅበት አንፋር ሀንደሰት ጸንሐዎም። ለዔቅበት እግለ ቀናብል ዲበ ኦራል እግል ልጽዖኑ ትሰአለዎም።

ምን አባይ ለትሰለበ አስልሐት እብ ዕንከ እንዴ ትርኤ እንዴ አዘምከ ምኑ እግል ቲጊስ ነፍስከ ሰበት ኢትወዴ እግልከ፡ ሜርሓይ ፈሲለት ወድ ጸሃዬ ዎሮት መስሬዕ እንዴ አትረፈ ለአልቃም ዲበ ኦራል እግል ልጽዖኑ አማውር ሀበ። ወድ ጸሃዬ ወአፔሬተሩ ፉኣድ ሳልም ዐብደለ ምስለ መስሬዕ ተርፈው።

ለአልቃም እግል ልጽዖኑ ሐቆ ገብአው አልቃም ለጃርሐዮም አንፋር ዲብ ብዕደት ኦራል ናይ ቅዋት ክቡድ አስልሐት እግል ልትጸዐኖ ሰበት ዐለት እግሎም ምስል ብዕደት ነድአዎም። ሐቆ እሊ ለአልቃም እንዴ ረፍዖ እግል ልጽዐኖ አንበተው።

ደለ እግርከ ከሬከ ዲበ እት ብቆት ለቀም ሰበት ዐለት፡ እብ የለጢፍ ምድር ከይዶ ዐለው። እት ክእነ ቴለል ተስፈሃንስ ለልትበሀል ሐኪም ፈሲለት ዐፍሽ እግል ልርፈዕ እንዴ ቤለ ምነ ጸሩ ሐቴ ምስዳር እንዴ ሬመ እግሩ እት ምድር ዶል ከረ ለቀም ነቅዐ ዲቡ። ምስለ ክርን ድማናይት እግር ተስፈሃንስ እንዴ ትቀረጨት ቃብል ትለከፈት። መስሬዕ ከቲበት 22፡ ለትቀረጨት እግር እንዴ ቀብረት። እግለ ጅሮሕ እንዴ ሰፈት። ዲበ ኦራል ምስለ አልቃም ጸዐነቱ።

ለመስሬዕ ሰረ ገሌ ዲበ ኦራል ትጸዐነው። ለትጸዐነው አንፋር እት ገበይ ለተዐበው፡ ለሐመው፡ ወድ ጸሃዬ ምስል ኦፔሬተሩ ወተኽአ ለትትበሀል ቄድራይት መካኒክ ወሰዋግ ናይለ ኦራል ዐለው።

እምበለ ዐፍሽ እግል ለአክብ ዲብ ምድር ለዐለ ሰዋግ ክሎም ለብዕዳም ትዕባም ሰበት ዐለው ቀመት እግል ልንስኦ እክርር ወደው። ሰሮም ገሌ እንዴ ሰክበው እት ሕልም ዐለው። ምነ ልትጸበሮም ለዐለ ሄርር እገር ሰበት ደሐነው ክምሰል በክት ዐቢ እንዴ ሐስበዉ እብ ስካብ ገብ ወደው። አልቃም ካባም ክምሰል ህለው እንዴ ትረስዐዉ እንዴ አስተርሐው የም ስካቦም ገብአው። እብ አመተ ኢትአመረት ‘ብም’ ለትበል ክርን ምድር አተሀንቀልቀለት። ፉኣድ ሐቆ ሳምን ዲብ ዕያደት ዐንበርበብ ክምሰል ሀለ ሐሶሰ።

እለ ብቆት እግል ትጅሬ ለቀድረት፡ ሐቴ ምነ አልቃም ሐሽወተ(ለመፈጅራይ)

ሰበት ኢፈግረ ክምሰል ጨቅጠዉ እብ ሸፋግ እንዴ ትፈጅረ፡ ክርን ድቅብት እንዴ ወደ ሃብ ከልቀ። ክሎም ዲበ ኦራል ለዐለው ክተፎም እንዴ ትጨላጨለ ወዲብ አድሕድ እንዴ ተሓበረ እብ ዋጅብ እግል ልትቀበር ለቀድር ምኖም ይዐለ። ፉኣድ ክቡድ ናይ ገጽ ወዕንታት ጅረሕ እንዴ ጀረ ዲቡ ወለ ሰዋግ እት ምድር ሰበት ዐለ ህቶም ሌጠ ተርፈው እት ኢኮን ለብዕዳም ላተ ሕልም ጥዑም እንዴ ልትሐለሞ ዲብ ናይ ቀመቲት መደት ቤት አማኖም አተው።